Helsinginkadun vesivahinko tuhosi muun muassa antikvariaatin kellarivaraston. Yrittäjän ei auta muu kuin soittaa maanantaina vakuutusyhtiöön.

Tältä näytti Helsinginkadun vesivahinko. Mari Pudas

Toisen onnettomuus on toisen onni. Nimittäin jos kirjahyllystäsi löytyy Quintilianuksen antiikkinen puheopas Puhujan kasvatus, olet juuri kokenut onnenpotkun.

– Se on kirja, joka muuttui nyt juuri ihan helvetin harvinaiseksi, sanoo divarinpitäjä Elmeri Vehkala.

Vesi vyöryi rikkoutuneesta runkovesiputkesta lauantaiaamuna Vehkalan antikvariaatin Punaisen planeetan varastoon Helsinginkadulla. Tuhansien eurojen arvoinen kirja- ja lehtivarasto tuhoutui. Joukossa oli Faros-kustantamolta ostettu kirjaerä, joiden joukossa puolestaan kokonainen painos Quintilianuksen kyseistä klassikkoa.

Hispaniassa syntynyt Quintilianus (n. 35 — n. 95) oli roomalainen asianajaja ja retoriikan opettaja. Hänen teoksensa Puhujan kasvatus on länsimaiden historian tärkeimpiä puhetaidon oppaita. Se valmistui ensimmäisellä vuosisadalla ajanlaskun alun jälkeen ja oli puhujien keskeinen ohjenuora renessanssin aikaan asti. Quintilianuksen havainnot retoriikasta antavat ajattelemisen aihetta myös tämän päivän mediamaailman keskellä.

Vesivahinko runteli Helsinginkatua. Mari Pudas

”Sieltä tulee vettä ja paljon”

Pelastuslaitos on koko lauantaipäivän torjunut vesivahinkoa Helsingissä Harjun kaupunginosassa. Harjutori ja Helsinginkatu ovat olleet veden vallassa. Liikennettä on ohjannut poliisi.

– Ilmeisesti Harjutorin asukas huomasi, että kellariin tulee vettä. Siinä vaiheessa minäkin huomasin, että kellarissa on viitisen senttiä vettä.

Vehkala alkoi miettiä varastotavaroiden pelastamista, kun palokunta saapui paikalle.

– Palokunta käski ulos ja ilmoitti, että sieltä tulee vettä ja paljon.

Tapahtumat alkoivat kymmenen aikaan aamulla. Lopulta vesi nousi pari metriä koko antikvariaatin kellarin täyteen.

– Palokunta avaa Hesaria isolla piikkauskoneella ja pumppaavat kellarista vettä. Moni kiinteistö on menettänyt myös sähköt. Tämän talon sähköt kärähtivät, kun vesi nousi sähkötauluun, Vehkala kertoi iltapäivällä.

Onneakin oli matkassa. Antikvariaatin kaikkein arvokkain sisältö ei ollut Helsinginkadun varastossa. Yksittäisiä arvokkaita teoksia ja lehtiä varmasti menetettiin. Vehkala arvioi vahingot vähintään tuhansiksi euroiksi.

Tunnelma on kuitenkin rauhallinen.

– Aika moni yrittäjä ja asukas on varmaan soittamassa maanantaina vakuutusyhtiöön. Katastrofi oli noin iso, että ei ole muuta tehtävissä. Onni on, että kauppa säästyi.

Vahinko jatkuu edelleen

Harjutorin vesivahinkotilanne Helsingissä jatkuu edelleen, pelastuslaitos tiedotti iltapäivällä. Vedentulo on saatu katkaistua ja kiinteistöjen kellareissa vedenpinta on saatu pumppaamalla laskemaan.

Paikalla on tällä hetkellä yhteensä 17 pelastuslaitoksen ja Helsingin sopimuspalokuntien yksikköä. Vaurioalue sijaitsee Harjutori-Helsinginkatu-Pengerkatu alueella. Osasta kiinteistöjä on sähkönjakelu jouduttu katkaisemaan kellareissa sijaitsevien veden uhkaamien sähköpääkeskusten vuoksi.

Poliisi ohjaa edelleen liikennettä Helsinginkadulla sinne tulvineen veden vuoksi. Kiinteistöihin aiheutuneita vaurioita kartoitetaan. Tällä hetkellä on tiedossa, että yhdeksän kiinteistön kellareissa on vettä. Alueella tai kiinteistöissä ei ole todettua sortumavaaraa. Alue on eristetty pelastustoiminnan turvaamiseksi ja toiminnan tehostamiseksi.

Liikennehäiriön ja vahingontorjuntatyön kestosta ei tällä hetkellä ole tarkkaa tietoa.